**Rendszeres gyermekvédelmi kedvezmény**

**tájékoztató**

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult

a) az ingyenes vagy kedvezményes intézményi gyermekétkeztetésnek, és - ha a törvényben foglalt feltételeknek megfelel - a szünidei gyermekétkeztetésnek,

b) akinek rendszeres gyermekvédelmi kedvezményre való jogosultsága a tárgyév augusztus 1-jén fennáll, a tárgyév augusztus hónapjára tekintettel, a tárgyév november 1-jén fennáll, a tárgyév november hónapjára tekintettel pénzbeli támogatásban részesül,

c) a külön jogszabályban meghatározott egyéb kedvezményeknek  
az igénybevételére.

A rendszeres gyermekvédelmi kedvezmény iránti kérelmekről a Jegyző dönt.

**Az ellátásra jogosult:**

A hatósági eljárás az ügyfél kérelmére indul. A Nagytarcsa község közigazgatási területén lakóhellyel vagy tartózkodási hellyel rendelkező személyek nyújthatnak be kérelmet. A kiskorú gyermeket nevelő szülő (törvényes képviselő), avagy a nagykorú tanuló kérelmezheti a támogatást.

A gyermek rendszeres gyermekvédelmi kedvezményre jogosult, ha a gyermeket gondozó családban az egy főre jutó havi jövedelem összege nem haladja meg

a) az öregségi nyugdíj mindenkori legkisebb összegének a 145%-át (41.325,-Ft),  
aa) ha a gyermeket egyedülálló szülő, illetve más törvényes képviselő gondozza, vagy  
ab) ha a gyermek tartósan beteg, illetve súlyosan fogyatékos, vagy  
ac) ha a nagykorúvá vált gyermek megfelel a 20. § (2) bekezdésében foglalt feltételeknek (a nagykorúvá vált gyermek:  
- középfokú nappali oktatás munkarendje szerint tanulmányokat folytat és 23. életévét még nem töltötte be, vagy  
- felsőfokú oktatási intézmény nappali tagozatán tanul és a 25. életévét még nem töltötte be; és a nagykorúvá válását megelőző második hónap első napja, valamint a nagykorúvá válását megelőző nap közötti időszakban legalább egy napig rendszeres gyermekvédelmi kedvezményre volt jogosult.);  
b) az öregségi nyugdíj legkisebb összegének 135%-át (38.475,-Ft) az a) pont alá nem tartozó esetben, feltéve, hogy a vagyoni helyzet vizsgálata során az egy főre jutó vagyon értéke nem haladja meg külön-külön vagy együttesen a gyermekvédelmi törvényben meghatározott értéket.  
  
A rendszeres gyermekvédelmi kedvezményre jogosult gyermek után a gyermek családbafogadó gyámjául kirendelt hozzátartozó pénzbeli ellátásra jogosult, ha

a) a gyermek tartására köteles, és  
b) nyugellátásban, korhatár előtti ellátásban, szolgálati járandóságban, balettművészeti életjáradékban, átmeneti bányászjáradékban, megváltozott munkaképességű személyek ellátásaiban, időskorúak járadékában vagy olyan ellátásban részesül, amely a nyugdíjszerű rendszeres szociális ellátások emeléséről szóló jogszabály hatálya alá tartozik.

**KÉRELEM BENYÚJTÁSA (HELYE, IDEJE, MÓDJA):**

A rendszeres gyermekvédelmi kedvezmény és az ahhoz kapcsolódó pénzbeli ellátás iránti kérelmet a szülő vagy más törvényes képviselő, illetve a nagykorú kérelmező nyújthatja be Nagytarcsai Polgármesteri Hivatal ügyfélszolgálatán annak nyitvatartási idejében személyesen, vagy postai úton az alábbi címen: 2142 Nagytarcsa, Rákóczi u. 4. A kérelem elektronikus úton is benyújtható ügyfélkapun keresztül.

A rendszeres kedvezményre való jogosultság kezdő időpontja a kérelem benyújtásának napja. A jogosultság (főszabályként) egy év időtartamra került megállapításra.

A rendszeres kedvezményre való jogosultság ismételt megállapításához a szülőnek vagy más törvényes képviselőnek, illetve a nagykorú jogosultnak új kérelmet kell előterjesztenie.

A rendszeres kedvezményre való jogosultság ismételt megállapítása iránti kérelem a korábbi jogosultság időtartama alatt, annak megszűnését megelőző három hónapban is benyújtható. Ebben az esetben az új jogosultság a korábbi jogosultság megszűnését követő naptól kerül megállapításra

A jogosultságot érintő lényeges körülmények (pl. család jövedelmi helyzetének változása, a család összetételének változása stb.) változását az ügyfél 15 napon belül köteles az eljáró hatóság felé bejelenteni.

**A KÉRELEMHEZ és a kérelemhez CSATOLANDÓ DOKUMENTUMOK:**

* kitöltött nyomtatvány,
* a kérelmező és családtagjai jövedelemigazolásai,
* a kérelmező és családtagjai vagyonnyilatkozata,
* a 16. életévét betöltött gyermek esetén iskolalátogatási/hallgatói jogviszony igazolás.

**Jövedelem:**

Havi rendszerességgel járó jövedelem estén kérelem benyújtását megelőző hónap nettó jövedelméről, nem rendszeres (vállalkozás esetében is) jövedelem esetén a benyújtást közvetlenül megelőző 12 hónapról szükséges csatolni. A jövedelmek az alábbi dokumentumokkal igazolhatóak:

* alkalmazásban állók nettó jövedelméről munkáltatói igazolás,
* nyugdíj, nyugdíjszerű ellátás, társadalombiztosítás keretében folyósított ellátások esetében a kifizető szerv igazolása, vagy a felvett ellátást igazoló szelvény, banki igazolás, bankszámlakivonat az ellátások összegére vonatkozóan a folyósító szerv tárgyévre kiadott igazolásával együtt;
* vállalkozói tevékenységből származó jövedelmet az illetékes adóhatóság igazolása, illetve az adóbevallással nem lezárt időszakra vonatkozóan az egy havi átlagjövedelemről szóló – az igazolás kiadására jogosult általi – igazolás;
* munkanélküli ellátás az ellátást megállapító, illetve folyósító szerv igazolása, határozata,
* állam által megelőlegezett gyermektartásdíj esetén a gyámhivatal határozata;
* jövedelemmel nem rendelkező személy esetén, a munkaügyi központtal (regisztrált álláskeresői státusz) vagy a Gyermekjóléti Központtal megkötött együttműködési megállapodás;
* ösztöndíj és egyéb juttatások esetén az oktatási intézmény igazolása,
* az a)-g) pontba nem tartozó jövedelem esetén a jövedelem típusának megfelelő igazolás.

Gyermekét egyedül nevelő szülő esetén a gyermekek jogán nyújtott ellátások iránti kérelemhez mellékelni kell a gyermek elhelyezésére, felügyeletére, tartásdíjára vonatkozó bírósági ítéletet, vagy ezek iránti bírósági, gyámhatósági eljárás megindításáról szóló, illetve a tartásdíj összegéről kötött egyezséget tartalmazó okiratot.

**ELJÁRÁSI ILLETÉKEK, FIZETÉSI KÖTELEZETTSÉGEK:**

A gyámhatósági eljárás költség- és illetékmentes.

**ÜGYINTÉZÉSI HATÁRIDŐ:**

Az ügyintézési határidő sommás eljárás keretében - amikor minden irat rendelkezésre áll a döntés meghozatalához – 8 nap, egyéb esetben 60 nap az eljárásra fordítható idő.

**JOGORVOSLATI LEHETŐSÉG:**

A döntés ellen a kézhezvételtől számított 15 napon belül a Pest Megyei Kormányhivatalhoz címzett, a Nagytarcsai Polgármesteri Hivatalhoz benyújtott, illetékmentes fellebbezéssel lehet élni. A fellebbezést indokolni kell.

**AMIT MÉG ÉRDEMES TUDNI:**

A pénzbeli támogatás és az intézményi gyermekétkeztetési kedvezmény mellett a rendszeres gyermekvédelmi kedvezményre való jogosultsághoz külön jogszabály alapján kapcsolódó további kedvezmények:

**Tankönyvtámogatás**: a rendszeres gyermekvédelmi kedvezményre jogosult gyermek részére az ingyenes tankönyvhasználatot biztosítani kell.

**Fiatalok életkezdési támogatása**: azon gyermekek, akiknek 7. vagy 14. életévük betöltésének napján a rendszeres gyermekvédelmi kedvezményre való jogosultságuk fennáll, fiatalok életkezdési támogatására jogosultak.

**Szünidei gyermekétkeztetés**: A hátrányos helyzetű és a rendszeres gyermekvédelmi kedvezményre jogosult halmozottan hátrányos helyzetű gyermek részére - a szülő kérelmére - a szünidőben a déli meleg étkezést az önkormányzatnak biztosítani kell.

**Védendő fogyasztó – ezen belül szociálisan rászoruló fogyasztó**: Szociálisan rászorulónak minősül a földgáz-, villamosenergia- és a víz fogyasztó, ha háztartásában rendszeres gyermekvédelmi kedvezményre jogosult személy él.

**Kollégiumi díjfizetés alóli mentesség, rendszeres szociális ösztöndíj mértéke kedvezőbb**: a hátrányos, halmozottan hátrányos helyzetű hallgató kollégiumi díjbefizetési kötelezettség alóli mentességet kaphat, továbbá rendszeres szociális ösztöndíj mértéke kedvezőbb, A hátrányos, halmozottan hátrányos helyzet megállapításának egyik alapfeltétele a rendszeres gyermekvédelmi kedvezmény megállapítása.

A kiemelt figyelmet érdemlő gyermek, tanuló részére a k**öznevelési törvény alapján biztosított kedvezmények**: Kiemelt figyelmet érdemlő gyermek és tanuló: a gyermekek védelméről és a gyámügyi igazgatásról szóló törvény szerint hátrányos és halmozottan hátrányos helyzetű gyermek, tanuló. A hátrányos, halmozottan hátrányos helyzet megállapításának egyik alapfeltétele a rendszeres gyermekvédelmi kedvezmény megállapítása.

**Jogi segítségnyújtás** szempontjából rászorulónak minősül: a jogi segítségnyújtásról szóló 2003. évi LXXX. törvény hatálya alá tartozó jogi szolgáltatás díját a fél helyett az állam viseli, ha a fél a családjában olyan gyermeket gondoz, akinek a rendszeres gyermekvédelmi kedvezményre való jogosultságát megállapították.

**Állami kárenyhítés**: Az állami kárenyhítés során rászorulónak tekintendő az az áldozat, aki a családjában olyan gyermeket gondoz, akinek rendszeres gyermekvédelmi kedvezményre való jogosultságát megállapították (a bűncselekmények áldozatainak segítéséről és az állami kárenyhítésről szóló 2005. évi CXXXV. törvény).

**VONATKOZÓ JOGSZABÁLYOK:**

A gyermekek védelméről és a gyámügyi igazgatásról szóló 1997. évi XXXI. törvény

A gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet

A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendelet

A szociális igazgatásról és szociális ellátásokról szóló 1993. évi III. törvény

**A szociális és gyermekvédelmi ellátások országos nyilvántartásáról szóló 392/2013. (XI. 12.) Korm. rendelet**

Az általános közigazgatási rendtartásról szóló 2016. évi CL. törvény.

Az illetékekről szóló 1990. évi XCIII. törvény 33. § (2) bekezdés 6. pontja

**LETÖLTHETŐ NYOMTATVÁNYOK**

[Formanyomtatvány Rendszeres gyermekvédelmi kedvezményre jogosultsághoz és hátrányos helyzet megállapításához](http://nagytarcsa.hu/wp-content/uploads/2022/02/Formanyomtatv%C3%A1ny_Rendszeres-gyermekv%C3%A9delmi-kedvezm%C3%A9nyre-jogosults%C3%A1ghoz-%C3%A9s-h%C3%A1tr%C3%A1nyos-helyzet-meg%C3%A1llap%C3%ADt%C3%A1s%C3%A1hoz_2022.docx)